Lukuaika noin 1 min

Lähitaksin taksitarkastaja Katri Hakala pelkää, että taksien hinnat nousevat Suomessa ensi vuoden heinäkuussa, kun uusi liikennepalvelulaki tulee pääosin voimaan.

Taksien hintakatto poistuu eli hinnoittelu vapautuu. Jos hinnat nousevat kohtuuttomiksi, Liikenteen turvallisuusvirasto voi tarvittaessa antaa määräyksen taksiliikenteen palvelujen hinnoista.

"Käytännössä valvonta on hankalaa, enkä näe, että Trafi pystyy tekemään paljonkaan. Hintakaton poistumista on perusteltu sillä, että hinnat laskevat, mutta ne eivät ole laskeneet yhdessäkään maassa. Suomessa on Pohjoismaiden edullisin taksi", Hakala sanoo.

Muuttuuko taksien hinnoittelu siis aivan villiksi länneksi?

"En usko, että aivan villiksi länneksi, mutta toivon, että olemme oppineet Ruotsin ja Viron mallista. Asiakkaan kannattaa selvittää vaihtoehtoja ja matkan hinta etukäteen, ettei joudu maksamaan hurjia hintoja lyhyistä matkoista. Kannattaa nousta vain luotettavien toimijoiden takseihin, vaikka ne eivät olisi aina edullisimpia", Hakala neuvoo.

Hakalan mukaan Tallinnassa satamalla on useamman yrityksen kanssa sopimus, jonka mukaan niiden autot voivat ajaa terminaalin eteen. Loput yrittäjät tarjoavat kyytejään kauempana. Tallinnan matkailuneuvonnankin sivuilla kehotetaan tutustumaan taksin hinnastoon auton takalasin oikeassa kulmassa ja varmistamaan matkan hinta ennen matkan aloittamista.

Samaa järjestelyä hän toivoo myös Helsinkiin, ettei turisteja päästä huijaamaan.

Lue lisää Talouselämästä.